Hegnet mellem sporene på Københavns Lufthavn Station er allerede på plads.

Det er sat op af firmaet Sund og Bælt for at forhindre flygtninge eller andre personer i at løbe over sporene, når DSB indfører id-kontrol af togpassagerer mellem Danmark og Sverige:

- Vi opfører hegnet i forbindelse med de øvrige foranstaltninger, som DSB foretager op mod 4. januar, skriver Lene Gebauer Thomsen i en sms til Ritzau.

Id-kontrollen bliver effektueret fra 4. januar.

Læs også : Hegn skal få flygtninge i de rette tog i Kastrup

Det er Sund og Bælt, der ejer stationsbygningen, som ligger under Kastrup Lufthavn, og de oplyser, at hegnet opstilles på en cirka 325 meter lang strækning på lufthavnens station.

Hegnet bliver beskrevet som et standardhegn, som også bruges på byggepladser og ved sportsbegivenheder.

DSB ønsker ikke at udtale sig omkring hegnet pt., men hos Sund og Bælt siger kommunikationschef Lene Gebauer Thomsen til Ritzau, at man kan forvente at "DSB kommer med en samlet udmelding efter weekenden".

Opsætningen af hegn

• Opsætningen sker som et led i forberedelserne til at kunne opfylde den svenske regerings krav om ID-kontrol af alle passagerer, som rejser fra Danmark til Sverige, fra 4. januar.

• Tiltaget sker i sammenhæng med de kontrolforanstaltninger, som DSB skal foretage på stationen for at opfylde kravene til transportøransvaret.

• Hegnet skal forebygge, at passagererne krydser sporene og således minimere risikoen for ulykker.Kilde: Sundogbaelt.dk